Σχέδιο ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (2003-2004)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Διεθνές Ταμείο για την Ιρλανδία (IFI) συστάθηκε το 1986 με σκοπό να συμβάλει στην εφαρμογή του άρθρου 10(α) της αγγλο-ιρλανδικής συμφωνίας της 15ης Νοεμβρίου 1985, στο οποίο προβλέπεται ότι "οι δύο κυβερνήσεις θα συνεργάζονται για την προώθηση της οικονομικής και κοινωνικής ανάπτυξης εκείνων των περιοχών και των δύο μερών της Ιρλανδίας, που έχουν πληγεί περισσότερο από τις συνέπειες της αστάθειας των πρόσφατων ετών, και θα διερευνήσουν τη δυνατότητα να εξασφαλίσουν, για το έργο αυτό, τη διεθνή υποστήριξη".

Οι στόχοι του IFI είναι "η προώθηση της οικονομικής και κοινωνικής προόδου και η ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία" [1].

[1] Συμφωνία μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας και της κυβερνήσεως της Ιρλανδίας σχετικά με το Διεθνές Ταμείο για την Ιρλανδία, 18 Σεπτεμβρίου 1986 (όπως τροποποιήθηκε τελευταία στις 10 Οκτωβρίου 2000). UK Treaty Series N°58 (1987) Cm 266 / Republic of Ireland N°1 (1986) Cmnd 9908

Μετά από τις αρχικές συνεισφορές που χορήγησαν οι Ηνωμένες Πολιτείες και άλλες χώρες, η Ευρωπαϊκή Κοινότητα, αναγνωρίζοντας το γεγονός ότι οι στόχοι του IFI αντανακλούσαν τους επιδιωκόμενους από την ίδια στόχους, επεδίωξε να παράσχει την έμπρακτη υποστήριξή της στην πρωτοβουλία αυτή. Ξεκίνησε να συνεισφέρει στο IFI το 1989. Η χρηματοδότηση της ΕΚ αντιπροσωπεύει τώρα το 34% των ετήσιων συνεισφορών στο IFI και το 38% των μέχρι σήμερα σωρευτικών συνεισφορών. Η Επιτροπή αντιπροσωπεύεται πάντοτε από έναν παρατηρητή σε όλες τις συνεδριάσεις του Συμβουλίου του IFI, από τις αρχές του 1989.

Το πολιτικό ιστορικό της περιοχής έχει, στη διάρκεια των ετών, εμφανίσει εξελίξεις: το 1994, οι κυριότερες παραστρατιωτικές ομάδες ανήγγειλαν εκεχειρίες. τον Απρίλιο του 1998, η συμφωνία του Μπέλφαστ ("της Μεγάλης Παρασκευής") προσδιόρισε μία πολιτική ρύθμιση για την ειρηνευτική διαδικασία, περιλαμβανομένης της μεταβιβάσεως εξουσιών σε μια Συνέλευση της Βορείου Ιρλανδίας και σε μια Εκτελεστική Επιτροπή, οι οποίες συγκροτήθηκαν στα τέλη του 1999. Εντούτοις, η βία και οι διαφωνίες μεταξύ των σημαντικοτέρων κοινοτήτων παραμένουν έντονες και οι αναστολές λειτουργίας των εξουσιοδοτημένων οργάνων έχουν σημαδέψει τις απειλές και τις αβεβαιότητες που περιβάλλουν την ειρηνευτική διαδικασία στην περιοχή.

Στο πλαίσιο αυτό, η οικονομική και κοινωνική ανάπτυξη που στηρίζει την ειρήνη και τη συμφιλίωση σε τοπικό επίπεδο, αποτελεί μια μακρόπνοη διαδικασία. Το IFI, αποτελώντας ένα μέσο επίτευξης του στόχου αυτού, συμπληρώνει τις δράσεις που υλοποιούνται βάσει των προγραμμάτων της ΕΕ για την ειρήνη και τη συμφιλίωση στη Βόρειο Ιρλανδία και στη μεθοριακή περιοχή της Ιρλανδίας ("PEACE I" 1995-1999, και "PEACE II" 2000-2004).

Η Ευρωπαϊκή Επιτροπή, συνάδοντας με τον τρέχοντα κύκλο συνεισφορών [2], έχει πρόσφατα υποβάλει αξιολόγηση των δραστηριοτήτων του IFI στην αρμόδια για τον προϋπολογισμό Αρχή [3]. Η αξιολόγηση αναγνωρίζει τις ιδιαίτερα αξιόλογες και θετικές δράσεις του IFI για την ειρήνη και τη συμφιλίωση στην περιοχή, και ταυτόχρονα την επίτευξη των στόχων του. Η έκθεση αυτή συμπεραίνει ότι "η Επιτροπή πιστεύει ότι η χρηματοδότηση μετά το 2002 θα πρέπει να παρασχεθεί με βάση τις παρατηρήσεις της παρούσας έκθεσης, οι οποίες θα μπορούσαν να περιληφθούν είτε στο μελλοντικό κανονισμό του Συμβουλίου για την εκ μέρους της ΕΚ συνεισφορά στο IFI, είτε σε άλλα κατάλληλα μέσα συνεργασίας μεταξύ της Επιτροπής και του IFI".

[2] Κανονισμός (EΚ) αριθ. 214/2000 του Συμβουλίου, της 24ης Ιανουαρίου 2000. ΕΕ L 24, σ. 7

[3] COM(2001) 548 τελικό, 1η Οκτωβρίου 2001

Ενόψει της παραπάνω αξιολόγησης, προτείνεται στην Επιτροπή να εγκρίνει την παρακάτω πρόταση για κανονισμό του Συμβουλίου σχετικά με τις συνεισφορές στο IFI, με τον οποίο:

- Θα συνεχιστούν οι συνεισφορές της ΕΕ στο IFI, ετησίου ύψους 15 εκατ. ευρώ, για μια περαιτέρω περίοδο 2 ετών. Συνεπώς, η προτεινόμενη νέα περίοδος λήγει το 2004, πράγμα που θα συμπέσει με το τέλος εφαρμογής του προγράμματος PEACE II.

- Θα ληφθούν υπόψη οι παρατηρήσεις της Επιτροπής στην ανωτέρω έκθεση αξιολόγησης, ειδικότερα αυτές που ενισχύουν τη συνέργεια των στόχων και το συντονισμό μεταξύ των παρεμβάσεων των Διαρθρωτικών Ταμείων, ειδικότερα με το πρόγραμμα PEACE.

2002/0210 (CNS)

Σχέδιο ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (2003-2004)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [4],

[4] ΕΕ C , , σ.

τη γνώμη του Ευρωπαϊκού Κοινοβουλίου [5],

[5] ΕΕ C , , σ.

Εκτιμώντας τα εξής:

(1) Το Διεθνές Ταμείο για την Ιρλανδία (στο εξής αναφερόμενο ως "το Ταμείο") ιδρύθηκε το 1986 με τη συμφωνία της 18ης Σεπτεμβρίου 1986, μεταξύ της κυβέρνησης της Ιρλανδίας και της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας, σχετικά με το Διεθνές Ταμείο για την Ιρλανδία [6] (στο εξής αναφερόμενη ως "η Συμφωνία") με σκοπό την προώθηση της οικονομικής και κοινωνικής προόδου, και την ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία, υλοποιώντας έναν από τους δεδηλωμένους στόχους της αγγλο-ιρλανδικής συμφωνίας της 15ης Νοεμβρίου 1985.

[6] UK Treaty Series N°58 (1987) Cm 266 / Republic of Ireland N°1 (1986) Cmnd 9908

(2) Ετήσιο ποσό 15 εκατ. ECU χορηγήθηκε από τον κοινοτικό προϋπολογισμό, από το 1989 έως το 1995, για τη στήριξη σχεδίων του Ταμείου, τα οποία είχαν αυθεντική συμπληρωματική επίπτωση στις συγκεκριμένες περιοχές.

(3) Σύμφωνα με τον κανονισμό (ΕΚ) αριθ. 2687/94 του Συμβουλίου, της 31ης Οκτωβρίου 1994, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία [7], για καθένα από τα έτη 1995, 1996 και 1997 διατέθηκε από τον κοινοτικό προϋπολογισμό το ποσό των 20 εκατ. ECU.

[7] ΕΕ L 286 της 5.11.1994, σ. 5

(4) Σύμφωνα με τον κανονισμό (ΕΚ) αριθ. 2614/97 του Συμβουλίου, της 15ης Δεκεμβρίου 1997, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία [8], για καθένα από τα έτη 1998 και 1999 διατέθηκε το ποσό των 17 εκατ. ECU από τον προϋπολογισμό της Κοινότητας.

[8] ΕΕ L 353 της 24.12.1997, σ. 5

(5) Σύμφωνα με τον κανονισμό (ΕΚ) αριθ. 214/2000 του Συμβουλίου, της 24ης Ιανουαρίου 2000, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία [9], για καθένα από τα έτη 2000, 2001 και 2002 διατέθηκε το ποσό των 15 εκατ. ευρώ από τον προϋπολογισμό της Κοινότητας.

[9] ΕΕ L 24 της 29.1.2000, σ. 7

(6) Οι αξιολογήσεις που διενεργήθηκαν σύμφωνα με το άρθρο 5 του κανονισμού του Συμβουλίου (ΕΚ) αριθ. 214/2000 επιβεβαίωσαν την ανάγκη περαιτέρω στήριξης των δραστηριοτήτων του Ταμείου, και παράλληλης ενίσχυσης της συνέργειας των στόχων και του συντονισμού με τις παρεμβάσεις των Διαρθρωτικών Ταμείων, ειδικότερα με το ειδικό πρόγραμμα για την ειρήνη και τη συμφιλίωση στη Βόρειο Ιρλανδία και στις μεθοριακές κομητείες της Ιρλανδίας (στο εξής αναφερόμενο ως "το πρόγραμμα PEACE").

(7) Ο κανονισμός του Συμβουλίου (EΚ) αριθ. 214/2000 παύει να ισχύει στις 31 Δεκεμβρίου 2002.

(8) Η ειρηνευτική διαδικασία στη Βόρειο Ιρλανδία απαιτεί να συνεχιστεί η παροχή στήριξης εκ μέρους της Ευρωπαϊκής Κοινότητας στο Ταμείο και πέραν της ημερομηνίας αυτής.

(9) Κατά τη σύνοδό του, της 24ης και 25ης Μαρτίου στο Βερολίνο, το Ευρωπαϊκό Συμβούλιο αποφάσισε ότι το πρόγραμμα PEACE θα πρέπει να συνεχιστεί για μια πενταετία, ήτοι από το 2000 έως το 2004, με συνολική κοινοτική συνεισφορά ύψους 500 εκατ. ευρώ.

(10) Η κοινοτική συνεισφορά στο Ταμείο θα πρέπει, κατά τα έτη 2003 και 2004, να λάβει τη μορφή οικονομικών συνεισφορών, τερματιζόμενη έτσι ταυτόχρονα με το πρόγραμμα PEACE.

(11) Όσον αφορά την κατανομή της κοινοτικής συνεισφοράς, το Ταμείο θα πρέπει να δίδει προτεραιότητα στα σχέδια διασυνοριακής ή διακοινοτικής φύσεως, κατά τρόπο που να συμπληρώνονται οι δραστηριότητες που χρηματοδοτούνται από το πρόγραμμα PEACE κατά το διάστημα 2000 έως 2004.

(12) Σύμφωνα με τη Συμφωνία, όλοι οι συνεισφέροντες οικονομικά στο Ταμείο συμμετέχουν ως παρατηρητές στις συνεδριάσεις του Διοικητικού Συμβουλίου του Διεθνούς Ταμείου για την Ιρλανδία.

(13) Είναι ζωτικής σημασίας να εξασφαλιστεί ο κατάλληλος συντονισμός μεταξύ των δραστηριοτήτων του Ταμείου και εκείνων που χρηματοδοτούνται από τα κοινοτικά Διαρθρωτικά Ταμεία βάσει του άρθρου 159 της Συνθήκης, και ειδικότερα βάσει του προγράμματος PEACE.

(14) Η παρεχόμενη από το Ταμείο στήριξη θα θεωρείται ως αποτελεσματική μόνο κατά το μέτρο που θα παράγει διαρκή οικονομική και κοινωνική βελτίωση και που δεν θα χρησιμοποιείται για να υποκατασταθεί σε άλλες δημόσιων ή ιδιωτικές δαπάνες.

(15) Πριν την 1η Απριλίου 2004 θα πρέπει να διενεργηθεί αξιολόγηση που να περιλαμβάνει επισκόπηση των επιδόσεων του Ταμείου και αποτίμηση της ανάγκης για περαιτέρω κοινοτική στήριξη.

(16) Ποσό δημοσιονομικής αναφοράς, κατά την έννοια του σημείου 33 της διοργανικής συμφωνίας της 6ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη βελτίωση της δημοσιονομικής διαδικασίας εντάσσεται στον παρόντα κανονισμό, για ολόκληρη τη διάρκεια ισχύος του προγράμματος, χωρίς με αυτό να θίγονται οι εξουσίες της αρμόδιας για τον προϋπολογισμό Αρχής, όπως προσδιορίζονται στη Συνθήκη. Το ποσό της κοινοτικής συνεισφοράς προς το Ταμείο θα πρέπει να ανέρχεται σε 15 εκατ. ευρώ για καθένα από τα έτη 2003 και 2004, εκφραζόμενο σε τρέχουσες αξίες.

(17) Η στήριξη αυτή θα συμβάλει στην ενίσχυση της αλληλεγγύης μεταξύ των κρατών μελών και μεταξύ των λαών τους.

(18) Η συνθήκη δεν προβλέπει, για την έκδοση του παρόντος κανονισμού, άλλες εξουσίες πέραν εκείνων που ορίζονται στο άρθρο 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με την επιφύλαξη της ετήσιας διαδικασίας κατάρτισης του προϋπολογισμού και σύμφωνα με τη δεύτερη παράγραφο του σημείου 34 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη βελτίωση της διαδικασίας κατάρτισης του προϋπολογισμού [10], χορηγείται ετήσια συνεισφορά 15 εκατ. ευρώ στο Διεθνές Ταμείο για την Ιρλανδία (στο εξής αναφερόμενο ως "το Ταμείο") για κάθε ένα από τα έτη 2003 και 2004, συνεισφορά που συμποσούται, για τα έτη αυτά, σε 30 εκατ. ευρώ.

[10] ΕΕ C 172 της 18.6.1999, σ. 1

Άρθρο 2

Η συνεισφορά θα χρησιμοποιηθεί από το Ταμείο σύμφωνα με τη συμφωνία της 18ης Σεπτεμβρίου 1986 μεταξύ της κυβέρνησης της Ιρλανδίας και της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας, σχετικά με το Διεθνές Ταμείο για την Ιρλανδία (στο εξής αναφερόμενη ως "η Συμφωνία") βάσει της οποίας συστάθηκε το Ταμείο, ενώ θα δοθεί προτεραιότητα στα σχέδια διασυνοριακού ή διακοινοτικού χαρακτήρα, κατά τρόπο που να συμπληρώνονται οι δραστηριότητες που χρηματοδοτούνται από τα Διαρθρωτικά Ταμεία, και ειδικότερα οι δραστηριότητες του Ειδικού Προγράμματος για την Ειρήνη και τη Συμφιλίωση στη Βόρειο Ιρλανδία και τις μεθοριακές κομητείες της Ιρλανδίας (στο εξής αναφερόμενο ως "το πρόγραμμα PEACE").

Η συνεισφορά θα χρησιμοποιείται κατά τρόπο που να παράγει διαρκή οικονομική και κοινωνική βελτίωση των συγκεκριμένων περιοχών. Δεν θα χρησιμοποιείται κατά τρόπο που να υποκαθίσταται άλλες δημόσιες ή ιδιωτικές δαπάνες.

Άρθρο 3

Η Επιτροπή αντιπροσωπεύει την Κοινότητα συμμετέχοντας ως παρατηρητής στις συνεδριάσεις του διοικητικού συμβουλίου του Διεθνούς Ταμείου για την Ιρλανδία (στο εξής αναφερόμενο ως "το Συμβούλιο").

Το Ταμείο αντιπροσωπεύεται, με την ιδιότητα του παρατηρητή, στις συνεδριάσεις της επιτροπής παρακολούθησης του προγράμματος PEACE, και όπου χρειάζεται, στις άλλες παρεμβάσεις των Διαρθρωτικών Ταμείων.

Άρθρο 4

Η Επιτροπή θα προωθεί το συντονισμό, σε όλα τα επίπεδα, μεταξύ του Συμβουλίου και των υπαλλήλων του Ταμείου, αφενός, και των διαχειριστικών οργάνων που έχουν συσταθεί βάσει των οικείων παρεμβάσεων των Διαρθρωτικών Ταμείων, ειδικότερα βάσει του προγράμματος PEACE, αφετέρου.

Άρθρο 5

Η Επιτροπή, σε συνεργασία με το Συμβούλιο του Ταμείου, καθορίζει τις κατάλληλες διαδικασίες δημοσιότητας και ενημέρωσης, προκειμένου να δημοσιοποιείται η συμμετοχή της Κοινότητας στα σχέδια που χρηματοδοτούνται από το Ταμείο.

Άρθρο 6

Το αργότερο μέχρι τις 31 Μαρτίου 2004, η Επιτροπή υποβάλει έκθεση στην αρμόδια για τον προϋπολογισμό αρχή, στην οποία αξιολογούνται τα αποτελέσματα των δραστηριοτήτων του Ταμείου και εκτιμάται η ανάγκη να συνεχιστούν οι συνεισφορές και πέραν του 2004, λαμβανομένων υπόψη των εξελίξεων που εμφανίζει η ειρηνευτική διαδικασία στη Βόρειο Ιρλανδία. Η έκθεση αυτή περιλαμβάνει, μεταξύ άλλων, τα εξής:

(α) επισκόπηση των δραστηριοτήτων του Ταμείου.

(β) κατάλογο των σχεδίων που έλαβαν ενίσχυση.

(γ) αξιολόγηση της φύσεως και των επιπτώσεων των δραστηριοτήτων του Ταμείου, ιδίως σε σχέση με τους στόχους του και τα κριτήρια που ορίζονται στα άρθρα 2 και 8.

(δ) αξιολόγηση των ενεργειών του Ταμείου για την εξασφάλιση συνεργασίας και συντονισμού μεταξύ των παρεμβάσεων των Διαρθρωτικών Ταμείων, λαμβανομένων ιδιαίτερα υπόψη των υποχρεώσεων που υπέχει βάσει των άρθρων 3, 4 και 5.

(ε) παράρτημα με τα αποτελέσματα των επαληθεύσεων και ελέγχων που διενήργησε ο εκπρόσωπος της Επιτροπής σύμφωνα με την αναφερόμενη στο άρθρο 7 ανάληψη υποχρέωσης.

Άρθρο 7

Η Επιτροπή διαχειρίζεται τις συνεισφορές.

Με την επιφύλαξη αξιολόγησης των οικονομικών αναγκών του Ταμείου, που θα διενεργηθεί από την Επιτροπή με βάση τα διαθέσιμα του Ταμείου κατά τον προγραμματισθέντα για κάθε πληρωμή χρόνο, η ετήσια συνεισφορά θα καταβάλλεται, κανονικά, σε δόσεις ως εξής:

(α) πρώτη προκαταβολή ύψους 40% θα διενεργηθεί αφού η Επιτροπή λάβει τη γραπτή δέσμευση, υπογραφόμενη από τον πρόεδρο του Συμβουλίου του Ταμείου, σύμφωνα με την οποία το Ταμείο θα συμμορφωθεί με τους όρους υπό τους οποίους, σύμφωνα με τον παρόντα κανονισμό, χορηγείται η συνεισφορά.

(β) δεύτερη προκαταβολή ύψους 40% θα διενεργηθεί έξι μήνες αργότερα.

(γ) τελική πληρωμή του υπολοίπου 20% θα γίνει αφού προηγουμένως η Επιτροπή λάβει και αποδεχθεί την ετήσια έκθεση δραστηριοτήτων του Ταμείου και τους ελεγμένους λογαριασμούς για το εν λόγω έτος.

Εάν η προαναφερόμενη στη δεύτερη υποπαράγραφο αξιολόγηση οδηγεί στο συμπέρασμα ότι, κατά την κρίσιμη ημερομηνία, οι οικονομικές ανάγκες του Ταμείου δεν δικαιολογούν καταβολή μιας από τις εν λόγω δόσεις, η σχετική πληρωμή θα αναστέλλεται μέχρις ότου η Επιτροπή συμπεράνει ότι αυτή δικαιολογείται, βάσει νέων στοιχείων που διαβιβάστηκαν από το Ταμείο.

Άρθρο 8

Η αναφερόμενη στο άρθρο 1 συνεισφορά τελεί υπό τον όρο ότι, στην περίπτωση ορισμένης ενέργειας η οποία λαμβάνει ή πρόκειται να λάβει οικονομική ενίσχυση βάσει παρεμβάσεων των Διαρθρωτικών Ταμείων, συνεισφορά από το Ταμείο μπορεί να διατεθεί για την ενέργεια αυτή μόνον εφόσον το ποσό που προκύπτει όταν ο αριθμός που αντιπροσωπεύει το 40% του ποσού της συνεισφοράς του Ταμείου, προστιθέμενος στον αριθμό που αντιπροσωπεύει το ποσό της λαμβανόμενης από τα Διαρθρωτικά Ταμεία ενίσχυσης, δεν καταλήγει να υπερβαίνει το 75% του συνολικού επιλέξιμου κόστους της εν λόγω ενέργειας.

Άρθρο 9

Ο παρών κανονισμός αρχίζει να ισχύει την 1η Ιανουαρίου 2003.

Η ισχύς του λήγει στις 31 Δεκεμβρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδροςt

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της δράσης

ΚΟΙΝΟΤΙΚΕΣ ΣΥΝΕΙΣΦΟΡΕΣ ΣΤΟ ΔΙΕΘΝΕΣ ΤΑΜΕΙΟ ΓΙΑ ΤΗΝ ΙΡΛΑΝΔΙΑ (2003-2004)

2. Σχετικό κονδύλιο του προϋπολογισμού

B2-604

3. Νομική Βάση

Άρθρο 308(EΚ)

4. Περιγραφή της δράσης

4.1 Γενικός στόχος

να ενθαρρυνθούν οι επαφές, ο διάλογος και η συμφιλίωση μεταξύ εθνικιστών και ενωτικών σε όλη την Ιρλανδία, με προώθηση της κοινωνικής και οικονομικής προόδου των δύο κοινοτήτων

4.2 Χρονική διάρκεια της δράσης και ρυθμίσεις για την ανανέωσή της

2003, 2004

5. Κατάταξη των δαπανών/εσόδων

5.1 Υποχρεωτικές/μη υποχρεωτικές δαπάνες

5.2 Διαχωριζόμενες/μη διαχωριζόμενες πιστώσεις

6. Είδος των δαπανών/εσόδων

- Επιχορήγηση για την από κοινού χρηματοδότηση, με άλλες πηγές του δημοσίου και/ή ιδιωτικού τομέα

7. Δημοσιονομικές επιπτώσεις

7.1 Ενδεικτικό χρονοδιάγραμμα των πιστώσεων

7.2 Χρονοδιάγραμμα της προτεινόμενης νέας δράσης

Πιστώσεις ανάληψης υποχρεώσεων και πληρωμών σε εκατ. ευρώ (σε τρέχουσες τιμές)

>TABLE POSITION>

8. Μέτρα για την πρόληψη της απάτης

η Επιτροπή αντιπροσωπεύεται στο διοικητικό Συμβούλιο του Ταμείου και η τελική ετήσια συνεισφορά καταβάλλεται μόνον μετά την παραλαβή και αποδοχή της ετήσιας έκθεσης του Ταμείου και των ελεγμένων λογαριασμών του. Επιπλέον, οι ενέργειες του Ταμείου ελέγχονται από τις υπηρεσίες επιθεώρησης και ελέγχου της ΓΔ REGIO.

9. Στοιχεία ανάλυσης κόστους/αποτελεσματικότητας

9.1 Ειδικοί και ποσοτικοί στόχοι. πληθυσμός στον οποίο απευθύνεται η δράση

- Στόχοι: προώθηση της οικονομικής και κοινωνικής προόδου και ενθάρρυνση των επαφών, του διαλόγου και τη συμφιλίωσης μεταξύ εθνικιστών και ενωτικών σε όλη την Ιρλανδία.

- Το Ταμείο λειτουργεί κυρίως στη Βόρειο Ιρλανδία και στην παραμεθόριο περιοχή της Ιρλανδίας. στοχεύει σε προσδιορισμένες μειονεκτικές περιοχές.

- Για λεπτομερή ανάλυση των δραστηριοτήτων του Ταμείου, βλ. έκθεση της Επιτροπής SEC(2001)1579 / COM(2001) 548 της 1ης Οκτωβρίου 2001.

9.2 Αιτιολόγηση της δράσης

- Η Ευρωπαϊκή Κοινότητα, αναγνωρίζοντας ότι οι στόχοι του Ταμείου αντιστοιχούν προς αυτούς που επιδιώκονται από την ίδια, έχει παράσχει την έμπρακτη βοήθειά της (15 εκατ. ευρώ κατ'έτος από το 1989. 20 εκατ. ευρώ για καθένα από τα έτη 1995, 1996, 1997. 17 εκατ. ευρώ για τα έτη 1998 και 1999. 15 εκατ. ευρώ για τα έτη 2000, 2001 και 2002). Η συνέχιση αυτής της συνεισφοράς για δύο επιπλέον έτη αποτελεί απόδειξη της εκ μέρους της ΕΕ σαφούς υποστήριξης της ειρηνευτικής διαδικασίας στη Βόρειο Ιρλανδία.

9.3 Παρακολούθηση και αξιολόγηση της δράσης

- Η Επιτροπή θα παρακολουθεί τις δραστηριότητες του Ταμείου μέσω της διαρκούς παρουσίας της στο διοικητικό Συμβούλιο με την ιδιότητα του παρατηρητή. Ενημερώνεται για όλες τις σχεδιαζόμενες αποφάσεις του Ταμείου πριν αυτές κατατεθούν ενώπιον του Συμβουλίου. Επιπλέον, οι ενέργειες του Ταμείου ελέγχονται από τις υπηρεσίες επιθεώρησης και ελέγχου της ΓΔ REGIO.

10. Διοικητικές δαπάνες (Τμήμα III, Μέρος A του προϋπολογισμού)

Ουδέν